**SELETUSKIRI**

**maaeluministri määruse „Põllumajandusministri 12. juuni 2014. a määruse nr 31 „Nende tegevusalade ja käitlemisel kasutatavate ainete täpsustatud loetelu, mille puhul peab sööda käitleja esitama majandustegevusteate või mille puhul peab sööda käitlejal olema tegevusluba” muutmine” eelnõu juurde**

**1. Sissejuhatus**

1. 1.1. Sisukokkuvõte

Maaeluministri määruse „Põllumajandusministri 12. juuni 2014. a määruse nr 31 „Nende tegevusalade ja käitlemisel kasutatavate ainete täpsustatud loetelu, mille puhul peab sööda käitleja esitama majandustegevusteate või mille puhul peab sööda käitlejal olema tegevusluba” muutmine” eelnõu (edaspidi *eelnõu*) on välja töötatud söödaseaduse § 18 lõike 2 ja § 19 lõike 3 alusel.

Määruse eelnõu väljatöötamise vajadus tuleneb peamiselt söödaseaduse muutmise seaduse eelnõust (499 SE), mis on läbinud teise lugemise Riigikogus 2022. aasta 17. mail. Söödaseaduse muutmise seaduse eelnõuga viiakse selles seaduses kehtestatud ravimsööda tootmise, turuleviimise ja kasutamise põhimõtted kooskõlla alates 2022. aasta 28. jaanuarist kohaldunud määruse (EL) 2019/4[[1]](#footnote-1) sätetega. Söödaseaduse muutmise seaduse (499 SE) kavandatud jõustumisaeg on 2022. aasta 1. juulil.

Eelnõuga kavandatu kohaselt lisandub teatud sööda käitlejatele loakohustus, sest tulenevalt määrusest (EL) 2019/4 peab sööda käitlejal edaspidi olema tegevusluba, kui tema ettevõttes tegeletakse ravimsööda ja vahetoote tootmise, nende veo või turuleviimisega. Kehtiva korra kohaselt on tegevusluba nõutud üksnes ravimsööda tootmise korral. Muude kui eespool nimetatud ravimsööda käitlemisega seotud tegevuste puhul, sealhulgas lemmikloomadele ette nähtud ravimsööda jaemüügi puhul, peab sööda käitleja esitama majandustegevusteate.

Sööda käitleja, kellel on asjakohane tegevusluba, võib jätkata oma tegevust tingimusel, et ta esitab hiljemalt 2022. aasta 28. juuliks Põllumajandus- ja Toiduametile (edaspidi *PTA*) teate selle kohta, et ravimsööda või vahetoote tootmiseks, ladustamiseks, veoks või turuleviimiseks kehtestatud süsteem vastab määruse (EL) 2019/4 II peatüki erinõuetele.

Lisaks eelnevale on eelnõu koostamisel arvestatud ka parendusettepanekutega, milleni jõuti söödaohutuse tervikteenuse[[2]](#footnote-2) III fookusteema „Riskide hindamiseks vajalike andmete esitamise ulatus ja asjakohasus tegelemisel tegevusaladel, mille puhul peab isik esitama majandustegevusteate või tal peab olema tegevusluba enne tegevuse alustamist” (edaspidi *söödaohutuse tervikteenuse III fookusteema*) arutelude käigus. Analüüsi peamine eesmärk oli parandada tervikprotsessi, määratleda selle probleemkohad ja leida parimad võimalikud lahendused PTA töö tõhusamaks ressursikasutuseks, et tagada söödaohutus kogu söödaahelas.

Arvestades eelnevat, tuleb põllumajandusministri 12. juuni 2014. a määrust nr 31 „Nende tegevusalade ja käitlemisel kasutatavate ainete täpsustatud loetelu, mille puhul peab sööda käitleja esitama majandustegevusteate või mille puhul peab sööda käitlejal olema tegevusluba” (edaspidi *põllumajandusministri* *määrus nr 31*) muuta, täpsustades nende tegevusalade ja käitlemisel kasutatavate ainete loetelu, mille puhul peab sööda käitleja esitama majandustegevusteate või mille puhul peab sööda käitlejal olema tegevusluba.

Põhiline sihtrühm on ettevõtjad, kes soovivad tegeleda ravimsööda või ravimsööda vahetoote tootmise, turuleviimise ja kasutamisega.

Samuti puudutab eelnõuga kavandatu ettevõtjaid, kelle ettevõttes tegeletakse sööda ladustamise või müümisega jaekaubanduses, sealhulgas sidevahendite kaudu, või ostetud sööda pakendamise või segasööda tootmisega selleks spetsiaalselt seadmestatud veokis või lemmikloomatoidu tootmisega.

Juba tegutsevate ettevõtjate halduskoormust põllumajandusministri määruse nr 31 muutmine oluliselt ei mõjuta. Mitu eelnõuga kavandatavat tegevusalade nimetust puudutavat täpsustust on pigem tehnilist laadi ning seetõttu ei kaasne sellega sööda käitlejal kohustust esitada uus majandustegevusteade või taotleda uus tegevusluba. Juhul, kui isik soovib oma ettevõtte tegevust laiendada või hakata tegelema mõne eespool nimetatud tegevusalaga, tuleb tal esitada PTA-le asjakohane majandustegevusteade või tegevusloa taotlus. Nii majandustegevusteade kui ka tegevusloa taotlus esitatakse üks kord.

Osaliselt on sihtrühm ka PTA järelevalveametnikud, kelle töökoormus võib uute loataotluste menetlemise tõttu ajutiselt kasvada. Kuna teatavate tegevusalade puhul uusi nõudeid ei kehtestata, vaid muudetakse tegevusala nimetust, saab PTA korrastada registrit, kasutades selleks registris olevaid andmeid.

Eelnõuga kavandatu toetab „põllumajanduse ja kalanduse valdkonna arengukava aastani 2030 alaeesmärgi „Tark ja kestlik põllumajandus, toidutootmine ja maaelu ning ohutu toit ja hoitud keskkond”” saavutamist, sest määruses tehtavate muudatustega tõhustatakse järelevalvet sellise sööda tootmise ja söötmise üle, mis võib ilma regulaarse kontrollita olla ohtlik inimese ja looma tervisele.

1.2. Eelnõu ettevalmistaja

Eelnõu on ette valmistanud Maaeluministeeriumi toiduohutuse osakonna nõunik Eda Ernes (625 6126, eda.ernes@agri.ee). Juriidilise ekspertiisi eelnõule tegi sama ministeeriumi õigusosakonna nõunik Diana Rammul (625 6259, diana.rammul@agri.ee) ja eelnõu toimetas keeleliselt sama osakonna peaspetsialist Heleri Piip (625 6165, Heleri.Piip@agri.ee).

1.3. Märkused

Eelnõu on seotud Riigikogus menetluses oleva söödaseaduse muutmise seaduse eelnõuga (499 SE).

Eelnõu on osaliselt seotud EL-i õiguse rakendamisega.

**2. Eelnõu sisu ja võrdlev analüüs**

Eelnõu koosneb kahest paragrahvist, millest esimesega muudetakse põllumajandusministri määrust nr 31 ja teisega sätestatakse määruse jõustumisaeg.

**Eelnõu § 1 punkti 1** kohaselt jäetakse määruse pealkirjast, § 1 lõikest 1 ja lisa 1 pealkirjast välja sõnad „sööda käitleja”.

Kavandatu kohaselt on põllumajandusministri määruse nr 31 uus pealkiri „Nende tegevusalade ja käitlemisel kasutatavate ainete täpsustatud loetelu, mille puhul peab esitama majandustegevusteate või mille puhul peab sööda käitlejal olema tegevusluba”.

Määruse § 1 lõike 1 uue sõnastuse kohaselt kehtestatakse määruse lisas 1 nende tegevusalade ja käitlemisel kasutatavate ainete täpsustatud loetelu, mille puhul peab esitama majandustegevusteate. Määruse lisa 1 uus pealkiri on ,,Nende tegevusalade ja käitlemisel kasutatavate ainete loetelu, mille puhul peab esitama majandustegevusteate”.

Kavandatavad muudatused on seotud söödaseaduse muutmise seaduse eelnõu (499 SE) punktiga 7, millega muudetakse söödaseaduse § 18 lõikes 2 esitatud volitusnormi sisu, jättes välja sõnad „sööda käitleja”. Nimetatud muudatus tehakse selguse huvides, sest termin „sööda käitleja” ei hõlma isikuid, kelle ettevõttes tegeletakse üksnes loomade söötmisega.

**Eelnõu § 1 punkti 2** kohaselt kehtestatakse uues sõnastuses määruse lisa 1 „Nende tegevusalade ja käitlemisel kasutatavate ainete loetelu, mille puhul peab sööda käitleja esitama majandustegevusteate” ning lisa 2 „Nende tegevusalade ja käitlemisel kasutatavate ainete täpsustatud loetelu, mille puhul peab sööda käitleja esitama majandustegevusteate või mille puhul peab sööda käitlejal olema tegevusluba”.

**1.** Põllumajandusministri määruse nr 31 lisa 1 tabelis tehakse järgmised täpsustused:

**1.1.** Tabeli osas 1 „Tegevusala, millega tegelemise korral täidetakse Euroopa Parlamendi ja nõukogu määruse (EÜ) nr 183/2005 I lisa nõudeid” täpsustatakse tegevusalasid, mis on seotud sööda esmatootmisega.

**Tabeli osas 1 täpsustatakse teatavate tegevusalade nimetusi**, näiteks on täpsustatud lisa 1 tabeli reas 1.3. (enne 1.4.) sätestatud tegevusala nimetust järgnevalt: sööda segamine oma ettevõtte tarbeks, kasutamata lubatud loomset proteiini, veterinaarravimit, ravimsööda vahetoodet, söödalisandeid või söödalisandite eelsegusid. Võrreldes kehtiva sättega on tegevusala nimetusse lisatud veterinaarravim ja ravimsööda vahetoode, sest nende kasutamist sööda segamisel oma ettevõtte tarbeks ning sellise sööda ladustamist ja vedu ei saa käsitada esmatootmise tasandil tehtavate tavapäraste toimingutena ega ka esmatootmisega seotud toimingutena, mistõttu tuleb nimetatud tegevustega tegelemise korral järgida määruse (EÜ) nr 183/2005[[3]](#footnote-3) II lisa.

Kavandatav muudatus on pigem tehnilist laadi ja on seotud määruse (EL) 2019/4 artikliga 23, millega muudetakse määruse (EÜ) nr 183/2005 artiklit 5.

Samuti **täpsustatakse tabeli osas 1 sööda ladustamisega seotud tegevusala nimetust**. Kui kehtivas määruses oli tegevusalana sätestatud üksnes taimse söödamaterjali ladustamine oma ettevõtte tarbeks, siis sätte uue sõnastuse kohaselt hõlmab tegevus ka põllumajandusettevõttes segatud teatava segasööda ladustamist. Selliste söötade ladustamise puhul on tegemist esmatootmisega seotud toiminguga ja vastavalt määruse (EÜ) nr 183/2005 I lisas sätestatule peab söödakäitleja tagama, et tema vastutusel ladustatud esmatooted on kaitstud saastumise ja riknemise eest. Praktikas on ilmnenud, et loomade söötmiseks kasutatavat sööta võidakse ladustada loomade söötmiskohast väga kaugel ning sageli puudub järelevalveasutusel teave sööda ladustamise asukoha ja tingimuste kohta. Samas on PTA-l õigus teada kõikidest tegevusaladest, millega ettevõttes tegeletakse, ning tegevuskohtadest, kus neid tegevusi ellu viiakse.

**1.2.** Tabeli osas 2 „Tegevusala, millega tegelemise korral täidetakse Euroopa Parlamendi ja nõukogu määruse (EÜ) nr 183/2005 II lisa nõudeid” täpsustatakse tegevusalasid, mis on seotud erinevate söödaliikide tootmise, turuleviimise, ladustamise ja veoga.

**1.2.1.** Tabeli osasse 2 lisatakse uued tegevusalad, millega tegelemise korral peab sööda käitleja esitama PTA-le majandustegevusteate.

Uued tegevusalad on **ravimsööda või vahetoote turuleviimine, sealhulgas nende toodete turuleviimine, neid ladustamata, liiduvälisest riigist Eestisse toimetamine, ja eksport** ning **ravimsööda või vahetoote ladustamine või vedu**. Üldjuhul peab sööda käitlejal olema tegevusluba, kui tema ettevõttes tegeletakse ravimsööda või vahetoodete tootmise, ladustamise, veo või turuleviimisega. Erandina ei pea tegevusluba olema sööda käitlejal, kes teeb mõningaid väikese riskiga toiminguid, nagu näiteks vahendab ravimsööta või vahetoodet neid vahepeal ladustamata või tegeleb üksnes pakendatud ravimsööda või pakendatud vahetoote ladustamisega. Eelnõuga kavandatu puhul on tegemist määruse (EL) 2019/4 artikli 13 lõike 2 rakendamisega.

Samuti on uus tegevusala **eelsegu lisamine loomse toidu saamiseks peetava looma joogivette.** Määruse (EÜ) nr 1831/2003[[4]](#footnote-4) artikli 2 lõike 2 punkti e kohaselt on eelsegu, kas söödalisandite segu või ühe või mitme söödalisandi segu koos söödamaterjalidega või ühe või mitme söödalisandi segu koos tugiainena kasutatava veega. Eelsegu ei ole ette nähtud loomadele otse söötmiseks. Määruse (EÜ) nr 183/2005 III lisa kohaselt peab loomade joogivesi olema peetavatele loomadele kohase kvaliteediga ning loomade jootmiseks kasutatavaid vahendeid tuleb korrapäraselt puhastada ja hooldada. Seepärast võib loomade joogivette lisada üksnes eelsegu, mis koosneb söödalisanditest, mille kohta on antud määruse (EÜ) nr 1831/2003 alusel luba nende kasutamiseks loomade joogivees. Näiteks on lubatud loomade joogivette lisada söödalisandit B1-vitamiin (tiamiinmononitraat). Samas puudub samasugune luba söödalisandil D3-vitamiin (kolekaltsiferool) ja seda on lubatud loomadele sööta üksnes siis, kui see on segatud söödamaterjalide või täiendsöödaga.

Kuigi eelsegu lisamine loomade joogivette toimub põllumajandusettevõttes, ei saa seda käsitada esmatootmisega seotud tegevusena, sest määruse (EÜ) nr 183/2005 artikli 5 lõikes 2 sätestatu kohaselt on eelsegu loomade joogivette lisamine tegevus, millega tegelemise korral tuleb täita sama määruse II lisas sätestatud nõudeid.

**1.2.2. Tabeli osas 2 tuuakse eraldi tegevusaladena välja erinevate söödaliikide müümine jaekaubanduses, sealhulgas sidevahendite kaudu, ning segasööda tootmine selleks spetsiaalselt seadmestatud veokis.**

Esimesel juhul on tegemist täpsustusega, mis on seotud sööda müümisega jaekaubanduses ja mis hõlmab ka sööda müüki sidevahendite kaudu. Enamasti puudub järelevalveasutusel teave sööda käitlejate kohta, kes tegelevad sööda müügiga sidevahendite kaudu. Arvestades praeguseid sööda e-kaubanduse positiivseid arengusuundi ja sellise tegevuse kontrollimise keerukust, on vaja koguda eraldi andmeid selliste ettevõtjate tegevuse kohta.

Teisel juhul on tegemist täpsustusega, mis on seotud segasööda tootmisega selleks spetsiaalselt seadmestatud veokis. Nimetatud veoki puhul on tegemist liikuva segamisüksusega, millega osutatakse sööda segamisteenust erinevates põllumajandusettevõtetes. Kasutatav tehnika võimaldab enne sööda kokku segamist teravilja jahvatada või muljuda ning seejärel lisada selle hulka erinevaid sööda koostisosi, sealhulgas väiksema lisamismääraga komponente. Enamasti kasutatakse sööda segamisel teenuse tellija materjale ja segamisel lähtutakse tellija söödaretseptist. Erinevates põllumajandusettevõtetes segatav sööt võib olla erineva koostisega, mistõttu on sööda ristsaastumise võimalus suur. Kuigi sööda segamine toimub põllumajandusettevõttes kohapeal, ei saa sellist sööda segamist käsitada esmatootmise tasandil tehtava tavapärase toiminguna ega ka esmatootmisega seotud toiminguna, mistõttu tuleb nimetatud tegevusega tegelemise korral järgida määruse (EÜ) nr 183/2005 II lisa. Spetsiaalselt seadmestatud veokis sööda segamisega tegelemise korral tuleb isikul esitada PTA-le majandustegevusteade, välja arvatud juhul, kui sööta segatakse teatavaid söödalisandeid, nagu näiteks koktsidiostaatikumid. Sellisel juhul peab sööda käitlejal olema asjakohane tegevusluba.

**1.2.3.** Lisaks eelnevale täpsustatakse **tabeli osas 2 tegevusalasid, mis on seotud sööda pakendamisega või lemmikloomatoidu tootmise, turuleviimise, ladustamise või veoga**.

Kehtiva lisa 1 tabeli osas 2 kasutatakse terminit ,,ümberpakendamine”, mida sööda valdkonna õigusaktides sisustatud ei ole. Kasutatav termin on eksitav, sest võib tähendada nii suletud pakendit kui ka nõuetekohaselt sulgemata pakendit. Eelnõu kohaselt on tegevusala täpsustatud nimetus ,,Ostetud sööda, välja arvatud ravimsööda ja ravimsööda vahetoote pakendamine”. Ravimsööta ja ravimsööda vahetoodet ei ole lubatud pakendada suurest pakendist väiksematesse pakenditesse.

Termin ,,pakendatud sööt” tähendab sööta, mis on nõuetekohaselt pakendatud. Määruse (EÜ) nr 767/2009[[5]](#footnote-5) artikli 23 lõike 1 kohaselt võib sööta turule viia üksnes suletud pakendites või mahutites. Pakendid või mahutid suletakse nii, et pakendi või mahuti avamiseks tuleb sulgemiskoht rikkuda ja seda ei ole võimalik enam uuesti kasutada. Turule viidav sööt peab olema märgistatud samas määruses sätestatud nõuete kohaselt. Juhul, kui sööda käitleja ostab sööta suures pakendis ja soovib seda turule viia väiksemates pakendites, tuleb kõik uued pakendid nõuetekohaselt sulgeda ja märgistada vastavalt määrusele (EÜ) nr 767/2009. Pakendaja puhul, kes pakendab turule viidava sööda suurest pakendist väiksematesse pakenditesse, on tegemist sööda märgistamise eest vastutava isikuga ja vastavalt sama määruse artikli 12 lõikele 1 tagab kõnealune isik märgistusandmete esitamise ja nende sisulise õigsuse.

Alati ei pea olema turustatava sööda pakend nõuetekohaselt suletud, sest erandina eelnevast võib sööta turule viia nõuetekohaselt sulgemata pakendis, kui on tegemist näiteks söödamaterjaliga või segasöödaga, mis koosneb üksnes teraviljasegust, või suletud pakendist võetud kuni 50 kg kaaluva segasöödaga, mis on ette nähtud lõppkasutajale. Nõuetekohaselt sulgemata pakendis või lahtiselt turustatavale söödamaterjalile või segasöödale lisatakse dokument, mis sisaldab kõiki määruse (EÜ) nr 767/2009 alusel nõutud kohustuslikke märgistusandmeid.

Selguse huvides on eraldi tegevusalana esitatud sööda pakendamisteenus. Tegemist on sööda käitlejatega, kelle ettevõttes osutatakse üksnes pakendamisteenust ja kes ise sööta turule ei vii.

Sööda pakendamisega seotud kavandatavad muudatused puudutavad isikuid, kes on juba PTA-le majandustegevusteate esitanud ega pea uut teadet esitama.

Kehtiva lisa 1 tabeli osas 2 on sätestatud eraldi tegevusaladena töödeldud lemmikloomatoidu ja töötlemata lemmikloomatoidu tootmine turuleviimiseks, nende turuleviimine, ladustamine ja vedu. Eelnõuga kavandatava täpsustuse kohaselt on tegevusaladeks lemmikloomatoidu tootmine turuleviimiseks, kasutades söödalisandeid või nende eelsegusid, lemmikloomatoidu tootmine turuleviimiseks, kasutamata söödalisandeid või nende eelsegusid ja lemmikloomatoidu ladustamine või vedu. Kehtiva sõnastuse täpsustamine on vajalik, sest töötlemata lemmikloomatoit ja töödeldud lemmikloomatoit on reguleeritud määrustega (EÜ) nr 1069/2009[[6]](#footnote-6) ja (EL) nr 142/2011[[7]](#footnote-7) ning kuuluvad veterinaarseaduse kohaselt veterinaarjärelevalve alla. Juhul, kui ettevõttes tegeletakse näiteks lemmikloomatoidu tootmisega turuleviimiseks, kasutades söödalisandeid või nende eelsegusid, tuleb järgida määruse (EÜ) nr 183/2005 II lisas sätestatud nõudeid. Selline lemmikloomatoidu tootmine kuulub söödajärelevalve alla. Kavandatav muudatus puudutab isikuid, kes on juba PTA-le majandustegevusteate esitanud ega pea uut teadet esitama.

Kõikide eespool kirjeldatud tegevusalade täpsustamise eesmärk on tõhustada sööda, söödakäitlemise ja söötmise ametlikku kontrolli ning tagada sööda ohutus. Samuti on kavandatav muudatus seotud söödaohutuse tervikteenuse III fookusteema parendusettepanekutega söödakäitlemisettevõtte riskitaseme hindamise kohta.

**1.3.** **Tabeli osas 3** ,,Tegevusala, millega tegelemise korral täidetakse Euroopa Parlamendi ja nõukogu määruse (EÜ) nr 183/2005 III lisa nõudeid” täpsustatakse tegevusala „turustamisotstarbelise loomse toidu saamiseks peetava looma söötmine” uue selgitava märkusega. Lisatud märkuse kohaselt täidetakse ravimsööda loomale söötmise korral lisaks määruse (EÜ) nr 183/2005 III lisas sätestatud nõuetele ka määruse (EL) 2019/4 artiklis 17 ja I lisa 5 jaos sätestatud nõudeid. Kavandatav muudatus on seotud määruse (EL) 2019/4 rakendamisega.

**1.4.** Lisaks eespool kirjeldatule täiendatakse kehtiva lisa 1 tabelit **uue osaga 4** ,,Tegevusala, millega tegelemise korral täidetakse Euroopa Parlamendi ja nõukogu määruse (EL) 2019/4 nõudeid”. Uute tegevusaladena sätestatakse :

1) lemmikloomale ette nähtud ravimsööda müümine jaekaubanduses, sealhulgas sidevahendite kaudu, eelnevalt mainitud müümisega tegelemise korral tuleb täita määruse (EL) 2019/4 I lisas sätestatud nõudeid;

2) karusloomale ette nähtud ravimsööda söötmine, millega tegelemise korral tuleb täita määruse (EL) 2019/4 artiklis 17 sätestatud nõudeid;

3) ning karusloomale ette nähtud ravimsööda vedu või ladustamine oma ettevõttes loomale söötmiseks, millega tegelemise korral tuleb täita määruse (EL) 2019/4 I lisa 5 jaos sätestatud nõudeid.

Eespool nimetatud tegevusaladega tegelemiseks tuleb sööda käitlejal esitada PTA-le majandustegevusteade.

Kavandatav muudatus on seotud määruse (EL) 2019/4 artikli 13 lõike 5 rakendamisega.

**2.** Põllumajandusministri määruse nr 31 lisa 2 tabelis täpsustatakse tegevusalasid, mis on seotud segasööda tootmisega ning ravimsööda tootmise ja turuleviimisega.

**2.1.** Tabeli punktis 2 sätestatakse segasööda tootmisega seotud tegevusalad, millega tegelemise korral peab sööda käitlejal olema tegevusluba. Kehtiva korra kohaselt peab sööda käitlejal olema tegevusluba, kui tema ettevõttes tegeletakse lubatud söödalisandeid või nende eelsegusid sisaldava sööda tootmisega oma ettevõtte tarbeks või turuleviimiseks. Eelnõuga kavandatu kohaselt peab **sööda käitlejal olema tegevusluba ka siis, kui tema ettevõttes tegeletakse segasööda tootmisega selleks spetsiaalselt seadmestatud veokis, kasutades lubatud söödalisandeid või nende eelsegusid**. Lubatud söödalisanditeks on söödalisand, mille kohta on antud luba määruse (EÜ) nr 1831/2003 alusel ning mis on nimetatud sama määruse I lisa punkti 4 alapunktis d („muud zootehnilised lisandid”), või söödalisand, mis kuulub kategooriasse „koktsidiostaatikumid ja histomonostaatikumid”.

Spetsiaalselt seadmestatud veoki puhul on tegemist liikuva segamisüksusega, millega osutatakse sööda segamisteenust erinevates põllumajandusettevõtetes. Kasutatav tehnika võimaldab enne sööda kokkusegamist teravilja jahvatada või muljuda ning seejärel sellele lisada erinevaid sööda koostisosi, sealhulgas söödalisandeid või nende eelsegusid. Enamasti kasutatakse sööda segamisel teenuse tellija materjale ja segamisel lähtutakse tellija söödaretseptist. Erinevates põllumajandusettevõtetes segatav sööt võib olla erineva koostisega, mistõttu on sööda ristsaastumise võimalus suur.

Tegevusala täpsustamise eesmärk on tõhustada sööda, sööda käitlemise ja söötmise ametlikku kontrolli ning tagada sööda ohutus. Samuti on kavandatav muudatus seotud söödaohutuse tervikteenuse III fookusteema parendusettepanekutega söödakäitlemisettevõtte riskitaseme hindamise kohta.

**2.2.** **tabeli punktides 5 ja 6 sätestatakse ravimsööda või ravimsööda vahetoote tootmise ja turuleviimisega seotud tegevusalad**. Kehtiva korra kohaselt peab sööda käitlejal olema tegevusluba, kui tema ettevõttes tegeletakse ravimsööda tootmisega oma ettevõtte tarbeks või turuleviimiseks. Määruse (EL) 2019/4 artikli 13 lõike 1 kohaselt peab sööda käitlejal olema tegevusluba, kui tema ettevõttes tegeletakse ravimsööda või ravimsööda vahetoote tootmise, ladustamise, veo või turuleviimisega. Nimetatud artikli rakendamiseks lisatakse tabeli punkti 5 uued tegevusalad, nagu ravimsööda ettetootmine, ravimsööda tootmine selleks spetsiaalselt seadmestatud veokis või ravimsööda turuleviimine. Eelnõus kasutatav termin „spetsiaalselt seadmestatud veok” on seotud määruse (EL) 2019/4 artikli 3 lõike 1 punktis f määratletuga.

Tabeli punktis 6 sätestatakse tegevusalad, nagu ravimsööda vahetoote tootmine oma ettevõtte tarbeks, ravimsööda vahetoote tootmine turuleviimiseks, ravimsööda vahetoote ettetootmine või ravimsööda vahetoote turuleviimine.

Sööda käitleja, kelle ettevõttes tegeletakse näiteks ravimsööda tootmisega, peab esitama PTA-le tegevusloa muutmise taotluse, kui tema ettevõttes kavatsetakse hakata tegelema mõne muu eespool nimetatud tegevusalaga, näiteks ravimsööda vahetoote turuleviimisega.

Sööda käitleja, kellel on asjakohane tegevusluba, võib jätkata oma tegevust tingimusel, et ta esitab hiljemalt 2022. aasta 28. juuliks PTA-le teate selle kohta, et ravimsööda tootmiseks, ladustamiseks, veoks või turuleviimiseks kehtestatud süsteem vastab määruse (EL) 2019/4 II peatüki erinõuetele.

**Eelnõu §-s 2** esitatakse määruse jõustumissäte. Määruse kavandatud jõustumisaeg on 2022. aasta 1. juulil. Jõustumise kuupäev on sätestatud arvestusega, et määrus jõustuks ühel ajal söödaseaduse muutmise seadusega (499 SE).

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega. Eelnõu ettevalmistamisel on arvestatud Euroopa Parlamendi ja nõukogu määrusega (EL) 2019/4, mis käsitleb ravimsööda tootmist, turuleviimist ja kasutamist, millega muudetakse Euroopa Parlamendi ja nõukogu määrust (EÜ) nr 183/2005 ning tunnistatakse kehtetuks nõukogu direktiiv 90/167/EMÜ (ELT L 4, 07.01.2019, lk 1–23).

**4. Määruse mõjud**

Määrus ei mõjuta riigi julgeolekut ja välissuhteid, siseturvalisust, regionaalarengut, riigivalitsemist, haridust, kultuuri, sporti, infotehnoloogiat, infoühiskonda ning keskkonda.

**4.1. Sotsiaalsed mõjud, sealhulgas mõju rahvatervisele**

Määrusel võib olla kaudne positiivne mõju rahvatervisele, kuna eelnõus kavandatu mõjutab Eestis toodetava loomse toidu ohutust ja kvaliteeti. Sööda, sealhulgas ravimsööda käitlemine hõlmab erinevaid tegevusi, mille puhul on oluline täita söödaalaste õigusaktide asjaomaseid nõudeid. Määrustest (EÜ) nr 183/2005 ja (EL) 2019/4 tuleneva teatamis- ja loakohustuse eesmärk on tagada jälgitavus söödaahelas sööda tootjast lõppkasutajani ning hõlbustada tõhusaid ametlikke kontrolle. Söödakäitlemisettevõtte riskitaseme hindamiseks on oluline teada kõikidest tegevusaladest, millega ettevõttes tegeletakse, ning tegevuskohtadest, kus neid tegevusi tehakse.

**4.2. Majanduslikud mõjud sööda käitlejatele, sealhulgas mõju nende halduskoormusele**

Samuti võib olla määrusel kaudne positiivne mõju majandusele, sest eelnõuga kavandatu loob ettevõtjatele võimaluse alustada selliste uute tegevusaladega, nagu näiteks ravimsööda ettetootmine või lemmikloomadele ette nähtud ravimsööda tootmine.

Peamine sihtrühm on sööda käitlejad, keda riigi toidu ja sööda käitlejate registri andmetel on Eestis 2022. aasta 18. aprilli seisuga 3937. Nendest üheksa tegeleb ravimsööda tootmisega, 34 sööda ümberpakendamisega, 475 segasööda tootmisega oma ettevõtte tarbeks, 216 taimse söödamaterjali ladustamisega oma ettevõtte tarbeks ja 99 osutab sööda ladustamise teenust. Seitse ravimsööda tootjat tegelevad ravimsööda tootmisega selle turuleviimiseks ja kaks toodavad ravimsööta oma ettevõtte tarbeks. Enamik ravimsööda tootjatest tegeleb ka ravimsööda ladustamise, veo ja turustamisega. Sööda turuleviimisega, sealhulgas impordi ja ekspordiga, tegeleb 445 sööda käitlejat ning sööda müümisega jaekaubanduses 197 sööda käitlejat. Praegu ei ole teada, kui paljud nendest müüvad sööta sidevahendite kaudu. Samuti ei koguta praegu eraldi andmeid sööda käitlejate kohta, kes lisavad eelsegu loomse toidu saamiseks peetava looma joogivette, või toodavad segasööta selleks spetsiaalselt seadmestatud veokis või kasutavad söödalisandeid või nende eelsegusid lemmikloomatoidu tootmisel. Lemmikloomadele ette nähtud ravimsööda tootmine, turuleviimine ja kasutamine, ravimsööda tootmiseks kasutatava vahetoote käitlemine ning ravimsööda või vahetoote ettetootmine on määrusest (EL) 2019/4 tulenev uus võimalus, mistõttu ükski Eesti sööda käitleja praegu sellise tegevusega veel ei tegele.

Juba tegutsevate ettevõtjate halduskoormust põllumajandusministri määruse nr 31 muutmine oluliselt ei mõjuta. Mitu eelnõuga kavandatavat tegevusalade nimetust puudutavat täpsustust on pigem tehnilist laadi ning seetõttu ei kaasne sellega sööda käitlejale kohustust esitada uus majandustegevusteade. Sellised tegevusalad on näiteks sööda segamine oma ettevõtte tarbeks, kasutamata lubatud loomset proteiini, veterinaarravimit, ravimsööda vahetoodet, söödalisandeid või nende eelsegusid; teatava sööda ladustamine oma ettevõtte tarbeks; sööda müük sidevahendite kaudu; ostetud sööda, välja arvatud ravimsööda ja ravimsööda vahetoote pakendamine ning segasööda tootmine liikuvas segamisüksuses. Juhul, kui isik soovib oma ettevõtte tegevust laiendada või hakata tegelema mõne uue tegevusalaga, tuleb tal esitada PTA-le asjakohane majandustegevusteade või tegevusloa taotlus. Nii majandustegevusteade kui ka tegevusloa taotlus esitatakse üks kord.

**4.3. Mõju riigiasutuste töökorraldusele, sealhulgas järelevalvele**

Osaliselt on sihtrühm ka PTA järelevalveametnikud, kelle töökoormus võib uute loataotluste menetlemise tõttu ajutiselt kasvada. Samuti võib nende töökoormus ajutiselt kasvada, kuna käitlejaid teavitatakse teatamis- ja loakohustuse muudatustest ning tegevusalade nimetuste muutumisest. Kuna teatavate tegevusalade puhul uusi nõudeid ei kehtestata, vaid muudetakse tegevusala nimetusi, saab PTA registrit korrastada, kasutades selles olevaid andmeid. Sööda, sealhulgas ravimsööda käitlemise üle teevad kontrolli kolm PTA järelevalveametnikku ja kõik kolm tegelevad ka tegevusloa taotluse menetlusega.

Kuna määruse rakendamisega eeldatavasti ei kaasne olulisi mõjusid, ei ole vajadust koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 65 lõike 2 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisategevusi ega -kulutusi riigieelarve vahenditest, samuti ei kaasne määruse rakendamisega tulusid.

**6. Määruse jõustumine**

Määruse kavandatud jõustumisaeg on 2022. aasta 1. juulil. Jõustumise kuupäev on sätestatud arvestusega, et määrus jõustuks ühel ajal söödaseaduse muutmise seadusega (499 SE), sest mitu eelnõus tehtud muudatust tuleneb nimetatud seadusest.

**7. Eelnõu kooskõlastamine, huvirühmade kaasamine ja avalik konsultatsioon**

Määruse eelnõu esitatakse kooskõlastamiseks Majandus- ja Kommunikatsiooniministeeriumile ning Sotsiaalministeeriumile eelnõude infosüsteemi EIS kaudu.

Eelnõu esitatakse arvamuse andmiseks Põllumajandus- ja Toiduametile ning erialaorganisatsioonidest Eesti Põllumajandus-Kaubanduskojale, Eestimaa Talupidajate Keskliidule, Eesti Tõuloomakasvatajate Ühistule, Eesti Tõusigade Aretusühistule, Eesti Linnukasvatajate Seltsile, Eesti Kalaliidule ning Eesti Kala- ja Vähikasvatajate Liidule.

1. [Euroopa Parlamendi ja nõukogu määrus (EL) 2019/4, mis käsitleb ravimsööda tootmist, turuleviimist ja kasutamist, millega muudetakse Euroopa Parlamendi ja nõukogu määrust (EÜ) nr 183/2005 ning tunnistatakse kehtetuks nõukogu direktiiv 90/167/EMÜ (ELT L 4, 07.01.2019, lk 1–23)](https://eur-lex.europa.eu/legal-content/ET/TXT/?uri=CELEX%3A32019R0004&qid=1647946751210). [↑](#footnote-ref-1)
2. Haldusalaülene tervikprotsessi kaardistus ja analüüs, sh protsesside parandusvõimaluste leidmine. [↑](#footnote-ref-2)
3. [Euroopa Parlamendi ja nõukogu määrus (EÜ) nr 183/2005, millega kehtestatakse söödahügieeni nõuded (ELT L 035, 08.02.2005, lk 1–22](https://eur-lex.europa.eu/legal-content/ET/TXT/PDF/?uri=CELEX:02005R0183-20190726&qid=1620996972441&from=ET)). [↑](#footnote-ref-3)
4. [Euroopa Parlamendi ja nõukogu määrus (EÜ) nr 1831/2003 loomasöötades kasutatavate söödalisandite kohta (ELT L 268, 18.10.2003, lk 29–43)](https://eur-lex.europa.eu/legal-content/ET/TXT/?uri=CELEX%3A02003R1831-20210327&qid=1648124640381). [↑](#footnote-ref-4)
5. [Euroopa Parlamendi ja nõukogu määrus (EÜ) nr 767/2009 sööda turuleviimise ja kasutamise kohta, millega muudetakse Euroopa Parlamendi ja nõukogu määrust (EÜ) nr 1831/2003 ning tunnistatakse kehtetuks nõukogu direktiivid 79/373/EMÜ, 82/471/EMÜ, 83/228/EMÜ, 93/74/EMÜ, 93/113/EÜ ja 96/25/EÜ, komisjoni direktiiv 80/511/EMÜ ning komisjoni otsus 2004/217/EÜ (ELT L 229, 01.09.2009, lk 1–28)](https://eur-lex.europa.eu/legal-content/ET/TXT/PDF/?uri=CELEX:02009R0767-20181226&qid=1648214562369&from=ET). [↑](#footnote-ref-5)
6. [Euroopa Parlamendi ja nõukogu määrus (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (ELT L 300, 14.11.2009, lk 1–33)](https://eur-lex.europa.eu/legal-content/ET/TXT/PDF/?uri=CELEX:02009R1069-20191214&qid=1648405314379&from=ET). [↑](#footnote-ref-6)
7. [Komisjoni määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.02.2011, lk 1–254)](https://eur-lex.europa.eu/legal-content/ET/TXT/PDF/?uri=CELEX:02011R0142-20211205&qid=1648405404297&from=ET). [↑](#footnote-ref-7)